Medzianky

Medzianky sú obec na Slovensku v okrese Vranov nad Topľou.

Obyvateľstvo

Sčítanie 2011 
 údaje: Sčítanie obyvateľov, domov a bytov v roku 2011

Dejiny 
Prvá písomná zmienka o obci je v listine z roku 1212. V tejto listine daroval kráľ Ondrej II. kláštoru krížovníkov v Chmeľove medziansky majetok Mediasmaiele.

Predpokladá sa, že obec založili už skôr asi v druhej polovici 11. storočia (po páde Veľkomoravskej ríše) a stala sa sídlom vojensko-strážnej družiny Uhorska na príkaz uhorského kráľa na zabezpečenie ochrany pohraničia. V tejto dobe sa v neveľkej vzdialenosti nachádzala uhorsko-poľská hranica. V neskorších rokoch sídlisko strážnej veže stratilo význam, lebo sa hranica Uhorska posunula výrazne na sever. Roku 1312 sa Medzianky uvádzajú už pod názvom Medies. Roku 1313 od krížnikov získal výmenou majetkov tento majetok (tým aj Medzianky) šľachtic Kokoš Brezvici (Berzeviczy). Tento šľachtic roku 1319 Medzainky i ďalšie majetky predal drienovským Abovcom. Začiatkom 15. storočia a aj neskôr boli majiteľmi Medzianok Šoóšovci (Soósovci) zo Solivaru. Medzianky sa už v listinách spomínajú ako Megyes, prípadne aj MEGES alebo Medyes. Roku 1427 obec zdanili od 27 port. Roku 1600  bolo 7 poddanských domácností, dom šoltýsa a kostol s farou. V blízkosti obce na vyvýšenine Zámek jestvoval v 12. až 15. storočí malý strážny hrad (hrádok Medzianky), z ktorého zostali zvyšky zrúcanín.

Kultúra a zaujímavosti

Pamiatky 
 Zaniknutý stredoveký hrádok v lokalite Zamek, archeologická lokalita, z polovice 13. storočia. Zanikol niekedy počas 15. storočia.

 Rímskokatolícky kostol sv. Michala archanjela, jednoloďová pôvodne gotická stavba s pravouhlým ukončením presbytéria a predstavanou vežou, zo začiatku 14. storočia. Výraznou barokovou úpravou prešiel v roku 1748, keď boli rozšírené pôvodné okenné otvory. Ďalšími úpravami prešiel po druhej svetovej vojne. V rokoch 1992-1993 prešiel necitlivou obnovou, počas ktorej boli zlikvidované pôvodné omietkové vrstvy s identifikovanou freskovou výmaľbou. Presbytérium je zaklenuté gotickou rebrovou krížovou klenbou, nachádza sa tu barokový oltár so sochou sv. Michala na oblakoch a bočnými sochami sv. Petra a Pavla z polovice 18. storočia. Na východnej stene presbytéria sa nachádza ranogotické okno s kovanou mrežou. Fasády kostola sú členené polkruhovo ukončenými oknami, veža je členená lizénovými rámami a ukončená ihlancovou helmicou.

Zaujímavosti 
Chránený areál Medzianske skalky vznikol nariadením ONV vo Vranove nad Topľou schváleným uznesením pléna ONV číslo 51 zo dňa 29. mája 1990. V súčasnosti je v pôsobnosti Štátnej ochrany prírody – reginálna správa Prešov.

Predmetom ochrany je xerotermný svah na paleogénnych zlepencoch v severozápadnej časti okresu Vranov nad Topľou. Významná lokalita xerotermnej kveteny s masovým výskytom chránených druhov - ponikleca veľkokvetého, veternice lesnej, vstavača vojenského, purpurového a vemenníka dvojlistého.

Občianska vybavenosť 
V obci sa okremm rímskokatolíckeho kostola nachádza moderný evanjelický kostol z roku 1998, postavený na mieste staršieho z roku 1961.

Referencie

Iné projekty

Externé odkazy 
 

 
Obce okresu Vranov nad Topľou